Jacob Jensen (V), 2013-01-15:
Tak for det.
Jeg vil sådan set også gerne kvittere for de bemærkninger, der er faldet, herunder også at vi stort set kunne enes om et forslag til vedtagelse.
Det synes jeg faktisk er et rigtig godt signal at sende til kommuner og regioner.
Jeg kan så fornemme på debatten, at der inden for det forslag til vedtagelse er sådan lidt divergerende opfattelser af, hvor stramt man skal fortolke det, og det er måske også det, der er det smukke ved et forslag til vedtagelse, altså at der kan være forskellige synspunkter, der kan rummes inden for en formulering.
Men jeg synes bare, at det er et klokkeklart signal fra et stort set enigt Folketing, at det at konkurrenceudsætte offentlige opgaver er noget, vi vil, og vi vil også gerne gøre det i øget omfang.
Det er i hvert fald sådan, jeg tolker det, når vi skriver: " ... herunder gennem øget brug af konkurrenceudsættelse."
Det er et af de elementer, man skal bruge, til at få en mere moderne og effektiv offentlig sektor.
Så det kvitterer jeg for.
Jeg havde så gerne set, at vi selvfølgelig var kommet lidt tættere på, hvordan regeringen ser den fremtid, som vi håber på skal være; hvad er det for en målsætning, vi kunne forestille os?
Det vil man så ikke gå ind i, man håber det bedste, og det skal man selvfølgelig så også gøre en gang imellem, men jeg havde bare gerne set, at man havde sagt: Hvis ikke vi ser en øget brug af konkurrenceudsættelse af offentlige opgaver, vil vi tage yderligere initiativer.
Men det må vi så tage ved en senere lejlighed, for det kunne jeg ikke få ud af ministeren i dag – men fred nu være med det.
Vi kom et stykke ad vejen, synes jeg. Jeg ærgrer mig stadig væk lidt over, at man så fra regeringens side har gode intentioner langt hen ad vejen, men at man løfter foden fra speederen ved at sige: Vi vil ikke kræve en klar målsætning; vi vil heller ikke stille krav om, at der skal være en strategi, selv om hr. Morten Marinus jo var inde på, at man fra flere kommuners side, bl.a. hr. Morten Marinus' egen kommune, har lavet nogle udmærkede strategier.
Det kan man jo godt gøre, og derfor synes jeg sådan set heller ikke, at der var noget i vejen for, at vi også herfra netop holdt fast i, at det var et krav, fordi man jo netop som sagt ikke viger tilbage fra at stille krav om, hvad kommuner og regioner i øvrigt skal gøre på forskellige områder.
Det synes jeg også godt man kunne have gjort her, men det har regeringen så valgt ikke at gøre.
Jeg vil holde fast i, når vi kommer længere frem i lovgivningsarbejdet med udbud, at selvfølgelig skal erhvervsorganisationerne i en eller anden udstrækning være repræsenteret – det siger sig selv – og det var derfor, jeg spurgte ministeren lidt om det for et øjeblik siden.
Vi er ikke klar til at gå ind at sige, at så skal man bare hæve gebyrerne, for så undgår man nok lige så mange klager, som vi får i dag, men vi vil gerne være med til at se på, om man kan lave en minimumsgrænse eller på anden vis måske begrænse antallet, selv om det i forvejen, vil jeg gerne sige, er yderst begrænset.
Men højere gebyrer ligger ikke lige for i forhold til vores politik.
Konkurrencestyrelsen har som sagt påpeget det her kæmpe potentiale, der ligger, og der synes vi det er vigtigt, at vi fortsætter arbejdet med at få høstet de potentialer og de frugter, der ligger ude omkring.
For som sagt kan vi jo se, at der er enorme forskelle mellem den ene kommune, som udbyder under en femtedel, og dem, som næsten udbyder halvdelen af opgaverne.
Så stor forskel fra den ene kommune til den anden nægter jeg at tro der vil være.
Der er andre ting, der gør sig gældende, og der synes jeg godt at vi herfra skal komme med en hjælpende hånd til de kommuner, hvor det måske kniber lidt af forskellige grunde – nogle gange politiske, andre gange kan det være de psykologiske, usynlige barrierer.
Men uanset hvad så tror jeg faktisk, at den her vedtagelse, som vi forhåbentlig nu kan få igennem, kan være med til at sende det klare signal, at vi fra Folketingets side ser det her som en del af løsningen på at få moderniseret og effektiviseret vores offentlige sektor.
Så det vil jeg gerne kvittere for endnu en gang.